বক্স অফিসে ‘সঞ্জু’ ঝড় অব্যাহত। একের পর এক রেকর্ড ভেঙে চলেছে রাজকুমার হিরানির ছবি। সঞ্জয় দত্তের বায়োপিকে সঞ্জয়ের ভূমিকায় রণবীরের আশ্চর্য অভিনয় মন জিতেছে সকলের। সুনীল দত্ত-নার্গিসের একমাত্র পুত্রের সমস্ত ম্যানারিজমকে অবিকল তুলে ধরেছেন তিনি। ছবির সাফল্যের পিছনে আসল ইউএসপি সেটাই।

এই বিষয়ে অন্যান্য খবর

আবির্ভাবেই ইতিহাস! একদিনের সব রেকর্ড চুরমার করল ‘সঞ্জু’


এক সর্বভারতীয় সংবাদ মাধ্যমে প্রকাশিত প্রতিবেদন থেকে জানা যাচ্ছে, সম্প্রতি সামনে এসেছে রণবীরের অভিনয় দেখে সঞ্জয়ের প্রতিক্রিয়া। ছবির ‘বিহাইন্ড দ্য সিন’ ভিডিওয় দেখানো হয়েছে ছবি তৈরির নানা খুঁটিনাটি। দেখানো হয়েছে কীভাবে প্রস্থেটিক মেক আপে রণবীর হয়ে উঠছেন ‘মুন্নাভাই’।
সেই ভিডিওতেই শোনা গেল সঞ্জয়ের প্রতিক্রিয়া। রাজকুমার হিরানি জানাচ্ছেন, ‘‘রণবীর যখন এই ছবির জন্য মুন্নাভাই সাজল, আমি উত্তেজনার চোটে সেটা সঞ্জুকে দেখাই। সঞ্জুর তাৎক্ষণিক প্রতিক্রিয়া ছিল, আশা করি মুন্নাভাই ৩-তে আমি সুযোগ পাব।’’
রণবীরের অনবদ্য পারফরম্যান্স দেখে অনেক অনেক প্রশংসাই করেছেন এযাবৎ। কিন্তু খোদ সঞ্জয়ের এহেন উক্তিই সম্ভবত তার মধ্যে সেরা কমপ্লিমেন্ট হয়ে রইল।